iraklixyz/georgian-wikipedia-cleaned huggingface dataset:
ხატისოფელი

ხატისოფელი (ხატისსოფელი) (ყოფილი წითელსოფელი) — სოფელი საქართველოში, ქვემო ქართლის მხარის ბოლნისის მუნიციპალიტეტში. რაჭისუბნის თემის შემადგენლობაში. მდებარეობს მდინარე ბოლნისისწყლის (მაშავერის მარჯვენა შენაკადი) ხეობაში. ზღვის დონიდან 560 მეტრ სიმაღლეზე. ქალაქ ბოლნისიდან დაშორებულია 8 კილომეტრით. 2014 წლის აღწერის მონაცემებით სოფელ ხატისსოფლის მოსახლეობა შეადგენს 387 ადამიანს.

დემოგრაფია
}
გებეჰა

გებეჰა (, , კოსა ) (2021 წლის თებერვალმდე პორტ-ელიზაბეთი ) — ქალაქი სამხრეთ აფრიკის რესპუბლიკაში, დასავლეთი კაპლანდის პროვინციაში. აფრიკის ერთ-ერთი უდიდესი ნავსადგური. ასევე ხშირად მოიხსენიებენ, როგორც აფრიკის წყლის სპორტის დედაქალაქს. გაშენებულია ალგოას ყურის ნაპირზე ინდოეთის ოკეანეში, ქალაქ კეიპტაუნიდან აღმოსავლეთით 770 კმ-ში. ქალაქი გადაჭიმულია 16 კმ-ზე ალგოას ყურის გასწვრივ, ერთ-ერთი მსხვილი საზღვაო პორტია სამხრეთ აფრიკის რესპუბლიკაში. დღეისათვის ქალაქი ნელსონ მანდელას უბის საქალაქო ოლქის ნაწილია, რომლის ფართობი 1959 კმ²-ია, ხოლო 2011 წლის მოსახლეობის აღწერის მონაცემებით აქ ცხოვრობს 1 152 915 ადამიანი. თვითონ ქალაქის ფართობი შეადგენს 251,03 კმ²-ს, ხოლო 2011 წლის აღწერის მონაცემებით ცხოვრობს 312 392 ადამიანი.

ისტორია
ქალაქი გებეჰა დაარსდა 1820 წელს, დამაარსებლები იყვნენ ბრიტანელი ჩამოსახლებულები, რომლებსაც უნდა გაემაგრებინათ სასაზღვრო რაიონები კოსას მეომარ ტომებთან. 1861 წელს ქალაქმა მიიღო ავტონომიური მუნიციპალიტეტის სტატუსი. ბურების მეორე ომის დროს ბრიტანელებმა აქ ააშენეს საკონცენტრაციო ბანაკი ბური ქალების და ბავშვებისათვის. აპარტეიდის პოლიტიკა ქალაქსაც შეეხო, როდესაც 1962 წელს დაიწყო შავკანიანი მოსახლეობის იძულებითი გადასახლებები, ხოლო 1965 წელს საუთ-ენდის მთლიანი რაიონი გადაასახლეს და მთლიანად დაანგრიეს. გადასახლებები გრძელდებოდა 1975 წლამდე. 1994 წლის თავისუფალი არჩევნების შემდეგ გებეჰა შეეჯახა იმავე პრობლემებს, რასაც ქვეყნის დანარჩენი რაიონები — ქალაქში მოიმატა დანაშაულებების ტალღამ, უმრავლეს შემთხვევაში ეს ნარკოტიკებთან იყო დაკავშირებული. 2001 წელს შეიქმნა ნელსონ მანდელას უბის საქალაქო ოლქი, რომელშიც გებეჰას გარდა შედიოდნენ მეზობელი ქალაქები უიტენჰეიჯი და დესპეტჩი, ასევე იქვე მდებარე სასოფლო-სამეურნეო რაიონები.

დემოგრაფია
2011 წლის აღწერის მონაცემებით ქალაქის მოსახლეობის რაოდენობა შეადგენს 312 392 ადამიანს.. ამავე აღწერის მონაცემებით მოსახლეობის 37,84 %-ს (118 220 ადამიანი) შეადგენენ თეთრკანიანები; შავკანიანთა რაოდენობაა 30,60 % (95 589 ადამიანი); ფერადკანიანი მოსახლეობა შეადგენს ქალაქის მაცხოვრებელთა 27,02 %-ს (84 419 ადამიანი); აზიელები კი 3,15 %-ს (9847 ადამიანი).

2011 წლის აღწერის მონაცემებით ქალაქ გებეჰას მოსახლეობის 40,19 %-ის (121 344 ადამიანი) მშობლიური ენაა აფრიკაანსი; მოსახლეობის 33,25 % (100 375 ადამიანი) ლაპარაკობს ინგლისურ ენაზე, ხოლო 22,24 % (67 154 ადამიანი) კოსას ენაზე.

დამეგობრებული ქალაქები
ქალაქი გებეჰა დამეგობრებულია შემდეგ ქალაქებთან:
ტაინანი
ჯექსონვილი
კოლა-მიკერი

კოლა-მიკერი — შუა საუკუნეების სოფელი ჩრდილო-დასავლეთ იტალიაში, ლიგურიაში. მდებარეობს საზღვაო ქალაქ ლაიგუელიის პირდაპირ. სოფლის ცენტრშია შუა საუკუნეების ფურნე. რომაული გზა „ “, რომელიც ჩვენი წელთაღრიცხვის 13 წელსაა აშენებული, სწორედ კოლა-მიკერის ტერიტორიაზე გადის. თანამედროვე დროში სოფელი განთქმულია როგორც ცნობილი ნორვეგიელი მოგზაურის თურ ჰეიერდალის გარდაცვალების ადგილი. მოგზაური სოფელში თავის ოჯახის წევრებთან ერთად ცხოვრობდა.
E-mail მარკეტინგი

იმეილ მარკეტინგი — საზღვარგარეთ კარგად გავრცელებული ინტერნეტ რეკლამირების სფერო.
იმეილ მარკეტინგი ინტერნეტ რეკლამის ერთ-ერთი ყველაზე ეფექტიანი ინსტრუმენტია, რომელიც მომხმარებლის სწრაფი ინფორმირების, შენარჩუნების და მოზიდვის საუკეთესო საშუალებაა. იგი ითვალისწინებს სარეკლამო ტექსტისა და ინფორმაციის ელფოსტის მისამართებზე დაგზავნას. კლიენტი უკვეთავს იმეილ მარკეტინგის კომპანიას რეკლამას და აძლევს ინფორმაციას, რომელიც ჩაისმება დიზაინში ( ფორმატში) ან ტექსტური ფორმატით დაეგზავნება მიმღებებს. მიმღებების სიები შეიძლება იყოს დაყოფილი სხვადასხვა კატეგორიებად ქვეყნების, ასაკის ან სხვა მნიშვნელეობის მიხედვით. საქართველოში გავრცელებულია კომპანიების იმეილებზე და ჩვეულებრივ ინტერნეტის აქტიურ მომხარებლებზე რეკლამების დაგზავნა.

იმეილ მარკეტინგის სისტემას უნდა გააჩნდეს ანტი სპამი დაცვის სისტემა რომელიც ავტომატურად ამოწმებს სარეკლამო ტექსტს და აფასებს რამდენ პროცენტია იმის შანსი, რომ ეს რეკლამა სპამში მოხვდეს ან სპამად ჩაითვალოს.

გამოკვლევების მიხედვით, აშშ-ის ფირმებმა 2011 წელს 1.51 მილიარდი აშშ დოლარი დახარჯეს - მარკეტინგზე. ეს ციფრი 2016 წლისთვის გაიზრდება 2.468 მილიარდამდე.
წაბლი

წაბლი — ფოთოლმცვივან მერქნიან მცენარეთა გვარი წიფლისებრთა ოჯახისა. სახელწოდება ვრცელდება ასევე წაბლის ნაყოფზე, რომელსაც ეს უკანასკნელი გამოიმუშავებს. უმთავრესად გამოიყოფა წაბლის ოთხი ძირითადი სახეობა:
ევროპული, ჩინური, იაპონური და ამერიკული წაბლი.

გავრცელებულია ჩრდილოეთ ნახევარსფეროს სუბტროპიკულ და ზომიერ სარტყლებში. სიმაღლეში იზრდება 50 მეტრამდე. საქართველოში ფართოდაა გავრცელებული კოლხეთში, აღმოსავლეთ საქართველოში იშვიათია (ლიხის ქედი, ბორჯომის ხეობა, კახეთის კავკასიონი). ქმნის წაბლნარებს და შერეულ ფართოფოთლოვან ტყეებს. წაბლნარი გავრცელებულია ზღვის დონიდან 300-1000 მ ფარგლებში. გვხვდება იმ რაიონებში, სადაც ზამთრის ტემპერატურა 0.3 °, ზაფხულის 18-22 ° ფარგლებში მერყეობს და ნალექების რაოდენობა 700 მმ აღემატება.

კულტივირებულია სამხრეთ ევროპის ქვეყნებსა და აშშ-ში. წაბლის მერქანი მაგარი და გამძლეა. იყენებენ ავეჯისა და სახარატო წარმოებაში, მშენებლობაში. ქერქი და გულგული მდიდარია მთრიმლავი ნივთიერებებით, იყენებენ სამღებრო საქმეში. ნაყოფი გემრიელი საჭმელია. თაფლოვანი მცენარეა. უსისტემო ექსპლუატაციის გამო არეალი მკვეთრად შემცირდა, ამიტომ შეტანილია „საქართველოს წითელ წიგნში“.
სამკუთხედის თანავარსკვლავედი

სამკუთხედის თანავარსკვლავედი — ცის ჩრდილოეთ ნახევარსფეროს თანავარსკვლავედი; ყველაზე ბრწყინვალე ვარსკვლავების ვიზუალური ვარსკვლავიერი სიდიდეებია 3,0 და 3,4 დაკვირვებისათვის ხელსაყრელი პირობებია ოქტომბერში. სამკუთხედის თანავარსკვლავედიდან ჩანს სამკუთხედის გალაქტიკა — მესამე უდიდესი გალაქტიკა ადგილობრივ ჯგუფში.
სამკურნალო გვირილა

სამკურნალო გვირილა, ბაბუნა — ერთწლოვანი ბალახოვანი მცენარე რთულყვავილოვანთა ოჯახისა. მისი სიმაღლე 60 სმ აღწევს. ფოთოლი ორმაგფრთისებრ განკვეთილია, ღერო დატოტვილი აქვს, ყვავილედი — კალათაა, შედგება 12–18 განაპირა ენაკისებრი თეთრი ყვავილისა და შუა მრავალრიცხოვანი მილისებრი ყვითელი ყვავილებისაგან.

ნაყოფი — თესლურაა, საქართველოში იზრდება აჭარაში. გზის პირებზე. დიდ მოსავალს იძლევა ნაყოფიერ შავმიწა თიხნარ ნიადაგზე. სამკურნალო გვირილის ყვავილი შეიცავს ეთეროვან ზეთს, აზულენს, გლიკოზიდს და სხვა. იყენებენ მედიცინაში.

მოსავალს (ყვავილედებს) იღებენ მცენარის მასობრივი ყვავილობისას, აშრობენ ფარდულში ან სპეციალურ საშრობებზე (არაუმეტეს 45° ტემპერატურისა).
მპუმალანგა

მპუმალანგა — სამხრეთ აფრიკის რესპუბლიკის 9 პროვინციიდან ერთ-ერთი. 2011 წლის აღწერით მოსახლეობის რაოდენობა შეადგენს 4 039 939 ადამიანს, რითაც იგი მეშვიდეა სამხრეთ აფრიკის რესპუბლიკის პროვინციებში, ხოლო მისი ფართობია – 76 495 კმ². პროვინციას აღმოსავლეთით ესაზღვრება ორი სახელმწიფო ესვატინი და მოზამბიკი.

1995 წლის 24 აგვისტომდე ერქვა აღმოსავლეთი ტრანსვაალი. 1994 წლამდე შედიოდა ტრანსვაალის პროვინციის შემადგენლობაში. პროვინციის დასახელება ზულუს ენიდან თარგმანში ნიშნავს „ადგილს, საიდანაც ამოდის მზე“.

გეოგრაფია
მპუმალანგის პროვინცია მდებარეობს სამხრეთ აფრიკის რესპუბლიკის ჩრდილო-აღმოსავლეთით. ესაზღვრება მოზამბიკს (აღმოსავლეთით), ესვატინს (სამხრეთ-აღმოსავლეთით), ასევე სამხრეთ აფრიკის რესპუბლიკის პროვინციებს: ლიმპოპოს (ჩრდილოეთით), გაუტენგს (დასავლეთით), ფრი-სტეიტს და კვაზულუ-ნატალს (სამხრეთით). ფართობი შეადგენს 76 495 კმ²-ს (მე-8 ადგილი ქვეყნის 9 პროვინციას შორის).

მპუმალანგის პროვინციის ტერიტორიაზე მდებარეობს „კრუგერის“ ეროვნული პარკის ნაწილი. ქალაქ ბარბერტონის სიახლოვეს (ესვატინის საზღვართან) მდებარეობს დარტყმითი კრატერი, დიამეტრით დაახლოებით 500 კმ, რომელიც წარმოიშვა 3,26 მილიარდი წლის წინ (არქეული ეონი), დედამიწაზე 37—58 კმ-ის დიამეტრის ასტეროიდის ჩამოვარდნის შემდეგ.

მოსახლეობა
2007 წლის მონაცემებით პროვინციის მოსახლეობის რაოდენობა შეადგენდა 3 643 435 ადამიანს. 2011 წლის აღწერის მონაცემებით ის შეადგენს 4 039 939 ადამიანს. მპუმალანგის პროვინციის მოსახლეობის 27,7 % ლაპარაკობს სვატის ენაზე, 24,1 % — ზულუს, 10,4 % — ტსონგას და 10,1 % — ნდებელეს ენაზე. შავკანიანები შეადგენენ მპუმალანგის პროვინციის მოსახლეობის 90,7 %-ს, თეთრკანიანები — 7,5 %-ს, ფერადკანიანები — 0,9 %-ს, აზიელები — 0,7 %-ს.
სუსი

სუსი ( ; ბერბერ. ) — ქალაქი ტუნისში. მდებარეობს დედაქალაქ ტუნისიდან 140 კმ-ით სამხრეთით, ქვეყნის ცენტრალურ-აღმოსავლეთ ნაწილში, ჰამამეტის ყურესთან, ხმელთაშუა ზღვის სანაპიროზე. 2004 წლის მონაცემებით მისი მოსახლეობა 173 047 ადამიანს შეადგენს. სახელი შესაძლოა ბერბერული წარმოშობის იყოს: იგივე სახელის ქალაქები არსებობს ლიბიასა და სამხრეთ მაროკოში (ბილად-ალ-სუსი). სუსი სუსის ვილაიეთის დედაქალაქია. მისი ეკონომიკა ეფუძნება სატრანსპორტო აღწურვილობას, კვების მრეწველობას, ზეითუნის ზეთს, რექსტილსა და ტურიზმს. ქალაქში მდებარეობს სუსის უნივერსიტეტი.

ძვ. წ. საუკუნეში ფინიკიელებმა ქალაქი ადრამეტუმი დააარსეს. პუნიკური ომების დროს, იგი თავად შევიდა რომაელებთან კავშირში, რითაც გარდაუვალი დანგრევა აიცილა თავიდან, მომდევნო 700 წელიწადს ის რომთან კავშირში მშვიდობას ინარჩუნებდა. როგორც ლივიუსი აღნიშნავს, მეორე პუნიკური ომის დროს ქალაქი სციპიონის არმიის დასაბანაკებელ ადგილს წარმოადგენდა. ახ. წ. 434 წელს, ადრამეტუმი მონაწილეობას იღებდა ბონიფაცის აჯანყებაში კონსტანტინოპოლის წინააღმდეგ, რა დროსაც ქალაქში ვანდალები შეიჭრნენ, აიღეს და მას ახალი სახელი — ჰუნეკროპოლისი უწოდეს. ვანდალური ომების დროს, 534 წელს, იუსტინიანემ ქალაქი აიღო და რომაული სახელი დაუბრუნა.

 საუკუნეში თანამედროვე ტუნისის ტერიტორია არაბებმა დაიპყრეს და სწრაფად გაავრცელეს არაბული კულტურა მანამდე სრულიად რომანიზებულ და ქრისტიანიზებულ არეალში. მათ ქალაქი რომაულ კედლებს მიღმა გააფართოვეს, მაგრამ შეუნარჩუნეს მისი „მეობა“. შემდეგ მათ ქალაქს სახელი გადაარქვეს და უწოდეს სუსა. მომდევნო დეკადებში სუსას სტატუსი საგრძნობლად გაიზარდა და ის აღლაბიდების დინასტიის მთავარი საზღვაო პორტის ფუნქციებს ასრულებდა. როდესაც აღლაბიდებმა 827 წელს სიცილია დაიპყრეს, სუსა მათი მთავარი დასაყრდენი იყო.

მომდევნო საუკუნეებში, როდესაც ევროპამ ტექნოლოგიური წინსვლა და ისლამის შევიწროვება იწყო, სუსა ნორმანებმა დაიპყრეს, საუკუნეში. ნორმანები შემდეგ ესპანელებმა შეცვალეს, საუკუნეში კი ქალაქი ვენეციელებისა და ფრანგების ბრძოლის არენად იქცა. ფრანგებმა მას სუსი უწოდეს .

მიუხედავად მის თავს დატეხილი არაერთი უბედურებისა, სუსმა საგრძნობი არაბული იერსახე შეინარჩუნა, რაც ისეთ შთაბეჭდილებას ტოვებს, თითქოს არაბების შემდგომი დაპყრობების დროს ქალაქს ეძინა. დღეისათვის ის მიიჩნევა არაბების მიერ აშენებული საზღვაო გამაგრებული ქალაქის ერთ-ერთ საუკეთესო მაგალითად.

სუსი ინარჩუნებს შუა საუკუნეების ხანის გულს, ვიწრო ქუჩებით, კასბათი, მედინათი, საფორტიფიკაციო ნაგებობებითა თუ ზღვისპირა გრძელი კედლებით. ამ ყოველივეს კი გარს თანამედროვე ქალაქი აკრავს, დიდი ქუჩებითა და კიდევ უფრო დიდი შენობებით.

1988 წელს, სუსის მედინა იუნესკომ მსოფლიო მემკვიდრეობის სიაში შეიტანა, როგორც თანამედროვე განვითარებისგან საგრძნობლად დაცული ადგილი.
ტრანსვაალის რესპუბლიკა

ტრანსვაალის რესპუბლიკა (ოფიციალურად სამხრეთ აფრიკის რესპუბლიკა; , ან ), ბურების დამოუკიდებელი რესპუბლიკა, რომელიც მეცხრამეტე საუკუნის მეორე ნახევარში სამხრეთი აფრიკის ტერიტორიაზე მდებარეობდა. ის მოიცავდა ტერიტორიას, რომელიც დღეისთვის წარმოადგენს სამხრეთ აფრიკის რესპუბლიკის რეგიონ ტრანსვაალს. ის დაარსდა 1852 წელს და დამოუკიდებელი იყო 1856 - 1877 წლებში, შემდგომ 1881 - 1900 წლებში ბურების პირველი ომის შემდეგ ისევ მოიპოვა დამოუკიდებლოდა. 1902 წელს ვერენინგის ხელშეკრულებით მის ტერიტორიაზე ჩამოყალიბდა ტრანსვაალის კოლონია.

1900 წელს ბურების მეორე ომის შემდგომ ტრანსვაალის რესპუბლიკის ანექსია მოახდინა ბრიტანეთის და ირლანდიის გაერთიანებულმა სამეფომ. 1910 წელს ის გახდა სამხრეთ აფრიკის კავშირის პროვინცია.

ტრანსვაალის პირველი პრეზიდენტი 1857 წელს აირჩიეს, ის იყო მარტინუს ვესელ პრეტორიუსი, ვორტრეკერების (ჰოლანდიელი ემიგრანტები რომლებმაც დატოვეს ბრიტანელების მიერ ანექსირბული სამხრეთი აფრიკის კოლონია) ცნობილი ლიდერის ანდრის პრეტორიუსის შვილი, რომელიც ბურებს სისხლიან მდინარესთან ბრძოლაში ხელმძღვანელობდა.

დედაქალაქი შეიქმნა პრეტორია რომელიც 1855 წელს იყო დაარსებული. მცირე ხნით პოტჩეფსტრუმი წარმოადგენდა მთავრობის სხდომების ადგილს. ფოლკსრაადს (პარლამენტი) ჰყავდა 24 წევრი.
ევანგელისტური ეკლესია

ევანგელისტური ეკლესია, ევანგელიკური ეკლესია — მთელი რიგი პროტესტანტული, ძირითადად ლუთერანული ეკლესიების სახელწოდება. მაგალითად, აუგსბურგული და ჰელვეციური სარწმუნოების ეკლესია — ავსტრიაში, ლუთერანულ-ევანგელიკური ეკლესია — დანიაში. ევანგელიკური ეკლესია — გერმანიაში. ჩეხი ძმების ევანგელიკური ეკლესია და ევანგელიკური მეთოდიკური ეკლესია ჩეხეთსა და სლოვაკეთში და სხვა. ევანგელიკური ეკლესიის მოძღვრების საფუძვლად ითვლება საღმრთო წერილი, უპირველეს ყოვლისა, სახარება (ბერძნ. ), საიდანაც მიიღო სახელწოდება.

მსოფლიო ევანგელური ალიანსი
პროტესტანტულ სამყაროში არსებობს საერთაშორისო გაერთიანება, სახელწოდებით „მსოფლიო ევანგელური ალიანსი“, რომელიც წარმოადგენს 127 ქვეყანაში არსებულ ეკლესიათა ქსელს. მასში 420 მილიონი ევანგელურად მორწმუნეა გაერთიანებული. პირველი ევანგელური ალიანსი 1846 წელს ჩამოყალიბდა ლონდონში, სადაც ათი სხვადასხვა ქვეყნის ქრისტიანები შეიკრიბნენ. „მსოფლიო ევანგელური ალიანსი“ 1951 წელს დაფუძნდა 21 ქვეყნის წარმომადგენლების მიერ. ყოველ ოთხ წელიწადში ერთელ იმართება ასამბლეა

საქართველოში
საქართველოში ევანგელისტური ეკლესია 1914 წელს დააფუძნა მცირე აზიიდან შესულმა მისიონერმა დევიდ ურშანმა, რომელიც შემდეგ სანქტ-პეტერბურგში და ევროპაში გადავიდა. მეტი ცნობა პირველი ევანგელისტური საკრებულოს შესახებ არ მოიპოვება.

1999 წელს ევანგელისტური ეკლესია ხელმეორედ დააარსა პასტორმა ზაალ ტყეშელაშვილმა. 1999-2003 წლებში ეკლესია განიცდიდა შევიწროებას, ძირითადად სახელმწიფო ორგანოების მხრიდან. ამ პერიოდში ეკლესიას ჰქონდა ექვსი სასამართლო პროცესი. 2003 წლიდან ვარდების რევოლუციის შემდეგ მათ მიეცათ მოქმედების თავისუფლება. 2008 წელს ევანგელისტური ეკლესიას საქართველოში დაახლოებით 150 მიმდევარი ჰყავდა.

ეკლესია არ აღიარებს პირამიდულ იერარქიას. აღიარებს რწმენის მთავარ ფუნდამენტს: წმ. სამებას და ქრისტეს ღვთაებრიობას. აღესრულება ზეციდან შობის, ნათლობის, ევქარისტიის, ქორწინების, ხელდასხმისა და ზეთისცხების, სულიწმიდით ნათლობის საიდუმლოებები. საზოგადოდ, ევანგელისტური ეკლესია აღიარებს ნათლობის ორ ფორმას: ნათლობას წყლით და ნათლობას სულიწმიდით.
კერკუანე

კერკუანე — პუნიკური ქალაქი ჩრდილო-აღმოსავლეთ ტუნისში, კაპ-ბონის ნახევარკუნძულის სიახლოვეს. ეს ფინიკიური ქალაქი სავარაუდოდ მიტოვებულ იქნა პირველი პუნიკური ომისას (ძვ. წ. 250) რომაელებს ის აღარ აღუდგენიათ. იგი დაახლოებით 400 წლის მანძილზე არსებობდა.

გათხრების შედეგად აღმოჩენილია ძვ. წ. - საუკუნეების ნანგრევები. თვალნათელი გახდა ქალაქის იერსახე: ბევრ სახლს ჯერ კიდევ შერჩენილი აქვს კედლები, ჯერ კიდევ ჩანს ფერადი თიხა მათ ფასადებზე. სახლებს სტანდარტული გეგმა გააჩნიათ, რაც თანხმობაში მოდის ქალაქის გეგმარებასთან.

შემორჩენილია ტაძრის ზოგიერთი სვეტი და ატრიუმის პატარა, მოზაიკური ნაწილი. ბოძები, ქვის საფეხურები, ზღურბლები, და იატაკი მოზაიკის ფენებითაა დაფარული. კერკუანეში არქეოლოგიური გათხრები ჯერ კიდევ მიმდინარეობს, მაგრამ მიჩნეულია, რომ მისი საუკეთესო ნაწილი უკვე აღმოჩენილია.

კართაგენის, ადრამეტუმის (თანამედროვე სუსი) და უტიკის გვერდით კერკუანე უმნიშვნელოვანესი პუნიკური ქალაქი იყო.

1985 წელს, ქალაქი კერკუანე და მისი ნეკროპოლისი იუნესკომ მსოფლიო მემკვიდრეობის ძეგლთა სიაში შეიტანა.
მანოვო-გუნდა-სენ-ფლორის ეროვნული პარკი

მანოვო-გუნდა-სენ-ფლორის ეროვნული პარკი — ეროვნული პარკი და იუნესკოს მსოფლიო მემკვიდრეობის ძეგლი ცენტრალური აფრიკის რესპუბლიკაში, ბამბინგი-ბანგორანის პრეფექტურაში, ჩადის საზღვართან. იუნესკოს სიაში ის 1988 წელს შევიდა, როგორც სიცოცხლის მრავალფეროვნებით გამორჩეული ტერიტორია. აღსანიშნავი სახეობებია: შავი მარტორქა, სპილოები, ავაზები, ლეოპარდები, აფთრისებრი ძაღლები, წითელშუბლა გაზელები და კამეჩები. მაგრამ პარკი საფრთხის ქვეშაა, რადგან ველური ბუნების კვდომის გამო ცხოველებიც ისპობიან. ველური ბუნების გადარჩენის მიზნით ამოქმედებულია გარკვეული პროგრამები.
ტრანსვაალი (მრავალმნიშვნელოვანი)

ტრანსვაალი შეიძლება აღნიშნავდეს:

ტრანსვაალი - სამხრეთ აფრიკის რესპუბლიკის პროვინცია 1910 – 1994 წლებში;
ტრანსვაალის რესპუბლიკა - დამოუკიდებელი რესპუბლიკა სამხრეთ აფრიკის ტერიტორიაზე 1856 - 1877 და 1881 - 1900 წლებში ;
ტრანსვაალის კოლონია - 1902–1910 წლებში არსებული ტერიტორია სამხრეთ აფრიკის ტერიტორიაზე.
გიზო ნიშნიანიძე

გიზო ნიშნიანიძე (დ. 1928, თბილისი — გ. 19 სექტემბერი, 2011, საჩხერე) — ქართველი მწერალი და პოეტი, თბილისის საპატიო მოქალაქე.

ბიოგრაფია
დაიბადა თბილისში, ვერის უბანში, ზემელზე. 1963 წელს დაწერა ფილმის „ომარ ჯოხაძე“ სცენარი.. პროფესიით ჟურნალისტმა ლექსების წერა 53 წლის ასაკში დაიწყო. 1980-იან წლებში ფილარმონიის დიდ საკონცერტო დარბაზში დადგა სპექტაკლი, დოკუმენტური პოემა „პაემანი ვერაზე“, რომელიც უდიდესი პოპულარობით სარგებლობდა. 2010 წელს მან სპექტაკლი აღადგინა. მასვე ეკუთვნის ქართული კონიაკის ფუძემდებლის, დავით სარაჯიშვილის შესახებ შედგენილი ბიოგრაფიული კრებული.

2003 წელს გიზო ნიშნიანიძე თბილისის საპატიო მოქალაქე გახდა. 2010 წლის 4 მაისს ფილარმონიის დიდ საკონცერტო დარბაზის წინ გიზო ნიშნიანიძის ვარსკვლავი გაიხსნა. ნიშნიანიძე საჩხერეში სტუმრად ყოფნისას საკუთარი ლექსის წარმოთქმისას მოულოდნელად, სავარაუდოდ, გულის შეტევით დაიღუპა.

დაკრძალულია დიდუბის პანთეონში.
ტომ ჰიდლსტონი

ტომ ჰიდლსტონი (; დ. 9 თებერვალი, 1981) — ინგლისელი მსახიობი, პროდიუსერი და მუსიკალური შემსრულებელი. თავდაპირველად გამოდიოდა ლონდონის უესტ-ენდის თეატრის მიერ დადგმულ „ივანოვში“ და „ციმბელინში“. უკანასკნელში განსახიერებული როლისთვის მან მიიღო ლორენს ოლივიეს სახელობის ჯილდო, როგორც საუკეთესო ახალბედა მსახიობმა. აგრეთვე ნომინირებული იყო იგივე ჯილდოზე „ოტელოში“ კასიოს როლისთვის.

კინოში პირველად ცნობილი გახდა -ის კინოსამყაროს პერსონაჟ ლოკის როლის შესრულებით. იგი გამოჩნდა ფილმებში „თორი“ (2011), „შურისმაძიებლები“ (2012), „თორი: ბნელი სამყარო“ (2013) და „თორი: რაგნაროკი“ (2017). 2011 წელს მიიღო -ის ჯილდო საუკეთესო ახალი მსახიობი მამაკაცისთვის და ნომინირებული იყო იგივე -ზე.

ფილმოგრაფია
ტრიუმფალური თაღი (რომანი)

„ტრიუმფალური თაღი“ — ერიხ მარია რემარკის რომანი, რომელიც გამოიცა 1945 წელს. მწერალი მასში აღწერს გერმანელი ლტოლვილის ცხოვრებას, რომელიც არალეგალურად გადმოვიდა გერმანიიდან პარიზში მეორე მსოფლიო ომამდე. რომანის „დასავლეთის ფრონტი უცვლელია“ შემდეგ, „ტრიუმფალური თაღი“ გახდა მწერლის რიგით მეორე ბესტსელერი მსოფლიოს მასშტაბით.ტრიუმფალური თაღი არის ტრიადის დასასრული, რომელიც დაიწყო რემარკმა სამი მეგობრით. მთავარ გმირ რავიკს აწუხებს ეგზისტენციალური პრობლემები, რომელიც მეოცე საუკუნის დასაწყისიდან იღებს სათავეს, იგი მოსვენებას ვერ პოვებს ვერც პარიზში.
ტუგელა

ტუგელა — აფრიკის უმაღლესი და მსოფლიოს ერთ-ერთი ყველაზე მაღალი წყალვარდნილი. სიმაღლე 948 მ. მასზე მაღალი ჩანჩქერი მხოლოდ ანხელია (1054 მ). ტუგელა მდებარეობს ამავე სახელწოდების მდინარის ზემო ნაწილში, სამხრეთ აფრიკის რესპუბლიკის კვაზულუ-ნატალის პროვინციაში. იგი განსაკუთრებით კარგად მოჩანს თავსხმა წვიმების შემდეგ. ჩანჩქერი შედგება 5 წყალვარდნილისაგან. წყალვარდნილის ზემოთ არსებული წყალი სისუფთავით გამოირჩევა, დასალევად ვარგისია. ჩამოკვეთილი ადგილები ზამთარში ხშირად თოვლით იფარება. ჩანჩქერთან არის ორი მისასვლელი ბილიკი.
რამაზ ნიკოლაიშვილი

რამაზ ნიკოლაიშვილი (დ. 17 ივნისი, 1965, თბილისი, საქართველოს სსრ ) — ქართველი ეკონომისტი, ინჟინერი, იურისტი, პოლიტიკოსი. საქართველოს რეგიონული განვითარებისა და ინფრასტრუქტურის მინისტრი 2010-2012 წლებში

განათლება
1990 წელს დაასრულა საქართველოს პოლიტექნიკური ინსტიტუტი ინჟინერ-მშენებლის კვალიფიკაციით; ხოლო 1997 წელს - თბილისის სახელმწიფო უნივერსიტეტი ეკონომისტის სპეციალობით. იგივე სასწავლებელი დაამთავრა 2003 წელსაც, ამჯერად იურისტის სპეციალობით.

კარიერა
ნიკოლაიშვილის სამუშაო გამოცდილება იწყება 1994 წლიდან, როცა მან საგადასახდო ინსპექციაში დაიწყო მუშაობა. 2000-2003 წლებში მუშაობდა საგანგებო ლეგიონში. 2003-2007 წლებში მუშაობდა ფინანსურ პოლიციაში, ხოლო ამ სამსახურის რეორგანიზების შემდეგ - შემოსავლების სამსახურში. 2008 წლის საპრეზიდენტო არჩევნების შემდეგ დაინიშნა სახელმწიფო რწმუნებულად-გუბერნატორად გურიის მხარეში, სადაც იმუშავა იმავე წლის საპარლამენტო არჩევნებამდე. არჩევნების შემდეგ, ზაფხულში დაინიშნა ჯერ თავდაცვის მინისტრის მოადგილედ, ხოლო მოგვიანებით საქართველოს საავტომობილო გზების დეპარტამენტის თავმჯდომარედ 2010-2012 წლებში იყო რეგიონული განვითარებისა და ინფრასტრუქტურის მინისტრი. 2012-2016 წლებში იყო საქართველოს მე-8 მოწვევის პარლამენტის წევრი პარტიული სიით, საარჩევნო ბლოკი: „ერთიანი ნაციონალური მოძრაობა — „მეტი სარგებელი ხალხს“. 2016-2020 წლებში — საქართველოს მე-9 მოწვევის პარლამენტის წევრი პარტიული სიით, საარჩევნო ბლოკი: „ერთიანი ნაციონალური მოძრაობა“. 2020 წლიდან არის საქართველოს მე-10 მოწვევის პარლამენტის წევრი პარტიული სიით, საარჩევნო ბლოკი: „ერთიანი ნაციონალური მოძრაობა — გაერთიანებული ოპოზიცია „ძალა ერთობაშია“.

პირადი ცხოვრება
ჰყავს მეუღლე და სამი შვილი. ფლობს რუსულ და ინგლისურ ენებს.

ჯილდოები
საქართველოს სამეცნიერო და საინჟინრო საზოგადოებათა კავშირის პრეზიდიუმის 2010 წლის 20 მაისის გადაწყვეტილებით - 2009 წელს ტრანსპორტის და საგზაო მშენებლობის დარგში მიღწეული წარმატებისთვის მიენიჭა „წლის ინჟინრის“ საპატიო წოდება

2010 წლის 24 მაისის 418 საქართველოს პრეზიდენტის განკარგულებით დაჯილდოვდა ბრწყინვალების საპრეზიდენტო ორდენით
2009 წლის 4 დეკემბრის 866 საქართველოს პრეზიდენტის განკარგულებით დაჯილდოვდა ღირსების ორდენით
2007 წლის 17 სექტემბრის 496 საქართველოს პრეზიდენტის განკარგულებით დაჯილდოვდა ღირსების მედლით
2005 წელს მიენიჭა სპეციალური წოდება „პოლკოვნიკი“.
სამი დათვი

სამი დათვი — ზღაპარი, რომელიც 1837 წელს ჩაწერილი იქნა ბრიტანელ პოეტ რობერ საუზის მიერ. იმავე წელს ბრიტანელმა მწერალმა ჯორჯ ნიკოლმა პროზაული ვერსიის მიხედვით შექმნა ლექსი.

სიუჟეტი
ორიგინალური ვერსიით, ტყეში ცხოვრობს სამი დათვი. ერთ დღეს ისინი სახლიდან გადიან. მათ საცხოვრებელს პოულობს მოხუცი, ბინძური ქალი. იგი შეჭამს მათ სადილს, ჯდება სკამზე და ამტვრევს მას, შემდეგ კი იძინება მათ საწოლში. დათვები შინ ბრუნდებიან და პოულობენ მძინარე ქალს, რომელიც შეშინებული გარბის.

სხვადასხვა ვერსიაში მოხუცი ქალის მაგივრად მონაწილეობს გოგონა.
Lulu (ლუ რიდის და მეტალიკის ალბომი)

— როკ-გიტარისტ ლუ რიდისა და მძიმე მეტალ ჯგუფ მეტალიკის ერთობლივი ალბომი. დისკი იწერებოდა 2009 წლიდან.

ალბომის წამყვანი სინგლი, „ “ გამოიცა 2011 წლის 27 სექტემბერს.

კონცეპტუალურად, ალბომი ეფუძნება ლულუს შესახებ 2 პიესას, რომელთა ავტორია გერმანელი თეატრალური დრამატურგი ფრენკ ვედეკინდი. ალბომის კომპოზიციების უმეტესობა წარმოადგენს ლუ რიდის მიერ წაკითხულ ტექსტებს, მეტალიკის მიერ შექმნილი ინსტრუმენტული ნომრების ფონზე, სადაც ჯეიმზ ჰეტფილდი ვოკალს დრო და დრო ასრულებს. რიდი არის ალბომის ტექსტების უმეტესობის ავტორი. ალბომი მსოფლიო მასშტაბით გამოიცა 2011 წლის 31 ოქტომბერს, ხოლო 1 ნოემბერს - ჩრდილოეთ ამერიკაში. კრიტიკოსებმა მას ძირითადად უარყოფითი შეფასებები მისცეს.

სიმღერების სია
ჩარტები
სალუმის დელტის ეროვნული პარკი

სალუმის დელტის ეროვნული პარკი — ეროვნული პარკი სენეგალში. მისი ფართობი 76 000 ჰექტარია. მდებარეობს მდინარე სენესა და სალუმის დელტაში. შეიქმნა 1976 წელს.

პარკი, რომელიც ასევე რამსარის კონვენციის ძეგლია, 180 000 ჰა ბიოსფერული ნაკრძალის ტერიტორიაზე მდებარეობს. მისი ფართობიდან 61 000 ჰა წყალს უკავია, მანგროს ტყეებსა და მლაშე წყლის მცენარეულობას 7 000 ჰა, სავანასა და ტყეებს კი 8 000 ჰა. გადაჭიმულია გადამფრენ ფრინველთა აღმოსავლეთ ატლანტიკურ გზაზე. ზამთარში აქ იზამთრებენ შემდეგი სახოების ფრინველები: ვარდისფერი ფლამინგო, ჟერო, წითელგულა მექვიშია, სამეფო მეთოვლია, მეკენჭია და .

2011 წელს პარკი იუნესკომ მსოფლიო მემკვიდრეობის ძეგლთა სიაში შეიტანა.
დიფერენციალი

ტერმინით დიფერენციალი შეიძლება აღნიშნული იყოს::

დიფერენციალი — მექანიკური მოწყობილობა, რომელიც ავტომობილის ერთ-ერთი მნიშვნელოვანი ნაწილია.
დიფერენციალი — დიფერენციალი მათემატიკაში — ტერმინს მრავალი მნიშვნელობა აქვს. აქედან მთავარია, სიდიდის უსასრულოდ მცირე დადებითი ნაზრდი. (იხ. დიფერენციალური აღრიცხვა)
კონსო

კონსო (აგრეთვე ცნობილი როგორც კარატი) — პატარა ქალაქი სამხრეთ-დასავლეთ ეთიოპიაში, მდინარე საგანზე, ზღვის დონიდან 1650 მეტრზე. კონსოს სპეციალური ვორედის (ეთიოპიის სახელმწიფოს ადმინისტრაციული დანაყოფი) ადმინისტრაციული ცენტრია და შედის სამხრეთის ერების, ეროვნებების და ხალხების რეგიონში.

კონსო, რომელსაც სახელი კონსოს ხალხისგან ეწოდა, ცნობილია თავისი რელიგიური ტრადიციებით, ვაგას სკულპტურებითა და სამარხებით (ადრეული ჰომინიდების). 1997 წლიდან ქალაქი შესული იყო იუნესკოს მსოფლიო მემკვიდრეობის საცდელ სიაში, 2011 წელს იგი უკვე მსოფლიო მემკვიდრეობის ძეგლთა სიაში შევიდა.

როგორც ეთიოპიის სტატისტიკის ცენტრალური სააგენტო იტყობინება, 2005 წელს ქალაქის სავარაუდო მოსახლეობა 4593 ადამიანს შეადგენდა, 2258 კაცს და 2335 ქალს. 1994 წლის ოფიციალური აღწერის მონაცემებით კი ქალაქში 2535 ადამიანი ცხოვრობდა.